**(ร่าง)**

**แนวทางการทำความเข้าใจกับประชาชนเกี่ยวกับการตั้งสถานีวิทยุคมนาคม**

**สำหรับการให้บริการโทรศัพท์เคลื่อนที่**

ตามที่ประกาศคณะกรรมการกิจการโทรคมนาคมแห่งชาติ เรื่อง หลักเกณฑ์และมาตรการกำกับดูแลความปลอดภัยต่อสุขภาพของมนุษย์จากการใช้เครื่องวิทยุคมนาคม ข้อ ๑๒.๕ กำหนดให้ผู้ประกอบกิจการโทรคมนาคมมีหน้าที่ต้องทำความเข้าใจกับประชาชนที่อยู่อาศัยในบริเวณที่จะตั้งสถานีวิทยุคมนาคม หรือบริเวณใกล้เคียง เพื่อสร้างความเชื่อมั่นในความปลอดภัย และป้องกันความวิตกกังวลของประชาชนที่อาจเกิดขึ้นได้ ดังนั้น เพื่อให้มีแนวทางที่ชัดเจนในการทำความเข้าใจกับประชาชน ตามประกาศดังกล่าว คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ โดยคณะกรรมการกิจการโทรคมนาคม จึงกำหนดแนวทางการทำความเข้าใจกับประชาชนเกี่ยวกับการตั้งสถานีวิทยุคมนาคมสำหรับการให้บริการโทรศัพท์เคลื่อนที่ไว้ ดังนี้

๑. การทำความเข้าใจกับประชาชน ก่อนการตั้งสถานีวิทยุคมนาคมสำหรับการให้บริการโทรศัพท์เคลื่อนที่ ให้ผู้ประกอบการดำเนินการ โดยแยกเป็น ๒ กรณี ดังนี้

๑.๑ สถานีวิทยุคมนาคมที่ใช้เครื่องวิทยุคมนาคมที่มีกำลังส่งไม่เกิน ๓๐ วัตต์

๑.๑.๑ ติดป้ายเพื่อแสดงข้อมูลการตั้งสถานีวิทยุคมนาคม โดยต้องติดตั้งป้ายในที่เปิดเผยเพื่อแสดงข้อมูลการตั้งสถานีวิทยุคมนาคม ณ สถานที่จะทำการตั้งสถานีวิทยุคมนาคม

๑.๑.๒ แจกเอกสารเผยแพร่ข้อมูลการตั้งสถานีวิทยุคมนาคมให้กับประชาชนที่อาศัยอยู่ในบริเวณที่จะตั้งสถานีวิทยุคมนาคมในรัศมี ๕๐๐ เมตร โดยให้ถ่ายรูปการแจกเอกสารให้กับประชาชนในบริเวณพื้นที่จะตั้งสถานีวิทยุคมนาคม พร้อมชื่อและที่พักอาศัย ไม่น้อยกว่า ๑๐ คน

๑.๒ สถานีวิทยุคมนาคมที่ใช้เครื่องวิทยุคมนาคมที่มีกำลังส่งมากกว่า ๓๐ วัตต์ หรือสถานีวิทยุคมนาคมที่ติดตั้งใกล้กับสถานพยาบาล โรงเรียน สถานรับเลี้ยงเด็ก

๑.๒.๑ ติดป้ายเพื่อแสดงข้อมูลการตั้งสถานีวิทยุคมนาคมตาม ๑.๑.๑

๑.๒.๒ แจกเอกสารเผยแพร่ข้อมูลการตั้งสถานีวิทยุคมนาคมให้กับประชาชนในบริเวณที่จะติดตั้งสถานีวิทยุคมนาคมในรัศมี ๕๐๐ เมตร โดยให้ถ่ายรูปการแจกเอกสารให้กับประชาชนในบริเวณพื้นที่จะตั้งสถานีวิทยุคมนาคม พร้อมชื่อและที่พักอาศัย ไม่น้อยกว่า ๑๐ คน

๑.๒.๓ ให้ผู้ประกอบการจัดประชุมเพื่อทำความเข้าใจกับประชาชนในบริเวณใกล้เคียงที่ตั้งสถานีวิทยุคมนาคม และประสานกับผู้นำท้องที่หรือผู้นำท้องถิ่น เพื่อเชิญประชาชนมาประชุมเพื่อชี้แจงทำความเข้าใจ โดยจัดการประชุมเพียงครั้งเดียว ทั้งนี้ ให้จัดทำบันทึกการประชุมไว้เป็นหลักฐาน

๒. การแจกเอกสารให้กับประชาชนในพื้นที่ตาม ๑.๑.๒ และ ๑.๒.๒ นอกจากการเดินแจกเอกสารตามแต่ละครัวเรือนแล้ว อาจใช้รถกระจายเสียงเคลื่อนที่ประชาสัมพันธ์ให้มารับเอกสารในบริเวณรอบ ๆ พื้นที่ที่จะตั้งสถานีวิทยุคมนาคมด้วยก็ได้

๓. ระยะเวลาในการทำความเข้าใจกับประชาชนตามข้อ ๑. ต้องดำเนินการอย่างน้อย ๓๐ วัน นับตั้งแต่วันที่เริ่มดำเนินการ

๔. ป้ายแสดงข้อมูลการตั้งสถานีวิทยุคมนาคม

๔.๑ ขนาดของป้าย

๔.๑.๑ สถานีวิทยุคมนาคมที่ตั้งกลางแจ้ง ขนาดไม่น้อยกว่า ๑๒๐X๒๔๐ เซนติเมตร

๔.๑.๒ สถานีวิทยุคมนาคมที่ตั้งภายในอาคารและบนอาคาร ขนาดไม่น้อยกว่า ๘๐X๑๒๐ เซนติเมตร

๔.๒ รายละเอียดของป้าย

๔.๒.๑ ชื่อผู้ให้บริการ เครื่องหมายการค้า และหมายเลขโทรศัพท์ของผู้ประกอบการ

๔.๒.๒ สถานที่ตั้ง เลขที่ หมู่บ้าน ตำบล อำเภอ จังหวัด

๔.๒.๓ ระดับการแผ่สนามแม่เหล็กไฟฟ้าต่ำกว่าขีดจำกัด จำนวน เท่า เมื่อเทียบกับมาตรฐานที่ กสทช. กำหนด

๔.๒.๔ เจ้าของโครงการ

๔.๒.๕ ระยะเวลาดำเนินการ

๔.๒.๖ ผู้ควบคุมการก่อสร้าง

๔.๒.๗ ดำเนินการก่อสร้างโดย

๔.๒.๘ สอบถามข้อมูลเพิ่มเติมที่: หมายเลขโทรศัพท์

๔.๒.๙ ข้อมูลการทำความเข้าใจกับประชาชน

๑) เพื่อขยายการให้บริการโทรคมนาคมแก่ผู้ใช้บริการในพื้นที่

๒) การแผ่คลื่นแม่เหล็กไฟฟ้าเป็นไปตามมาตรฐานความปลอดภัยต่อสุขภาพของมนุษย์จากการใช้เครื่องวิทยุคมนาคม

๓) การให้บริการอยู่ภายใต้การกำกับดูแลของคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.)

๔) สอบถามข้อมูลการแผ่คลื่นแม่เหล็กไฟฟ้าจากสถานีวิทยุคมนาคมได้ที่ **(หมายเลขโทรศัพท์ของผู้ประกอบการ)** หรือ web site ของผู้ประกอบการ หรือ www.nbtc.go.th

๔.๒.๑๐ ช่องทางการแจ้งเรื่องร้องเรียนของผู้ประกอบการและสำนักงาน กสทช.

๕. รายละเอียดข้อมูลในเอกสารเผยแพร่ ต้องประกอบด้วย

๕.๑ เหตุผล ความจำเป็น และวัตถุประสงค์ของการตั้งสถานีวิทยุคมนาคม

๕.๒ ชื่อผู้ประกอบการเจ้าของสถานีวิทยุคมนาคม

๕.๓ สถานที่ติดตั้งสถานีวิทยุคมนาคม

๕.๔ ขั้นตอนและระยะเวลาดำเนินการ

๕.๕ โครงสร้างเสาโทรคมนาคม

๕.๖ ลักษณะทางเทคนิคของเครื่องวิทยุคมนาคม และสายอากาศที่จะนำมาติดตั้ง

๕.๗ มาตรฐานความปลอดภัยต่อสุขภาพของมนุษย์จากการใช้เครื่องวิทยุคมนาคม สถานีวิทยุคมนาคม และสุขภาพ

๖. กรณีมีการร้องเรียน ภายใน ๓๐ วัน นับตั้งแต่วันที่เริ่มดำเนินการ

๖.๑ การร้องเรียนกรณีตามข้อ ๑.๑ ให้ผู้ประกอบการทำความเข้าใจกับผู้ร้องเรียนโดยตรงก่อน เมื่อดำเนินการแล้ว ให้จัดทำหลักฐานบันทึกความเข้าใจหรือหลักฐานขอยกเลิกการร้องเรียนส่งให้สำนักงาน กสทช. ประกอบการพิจารณา หากดำเนินการดังกล่าวยังไม่ได้ข้อยุติ ให้ผู้ประกอบการจัดประชุม โดยแจ้งผู้นำท้องที่หรือผู้นำท้องถิ่นเชิญประชาชนมาประชุมเพื่อชี้แจงทำความเข้าใจ โดยจัดการประชุมเพียงครั้งเดียว และอาจเชิญผู้แทนสำนักงาน กสทช. ร่วมทำความเข้าใจด้วยก็ได้ ทั้งนี้ ให้จัดทำบันทึกการประชุมไว้เป็นหลักฐาน และจัดส่งให้สำนักงาน กสทช. ประกอบการพิจารณา

๖.๒ การร้องเรียนกรณีตามข้อ ๑.๒ ให้ยึดตามมติผลการประชุมตามข้อ ๑.๒.๓

๗. การแสดงหลักฐานการทำความเข้าใจกับประชาชนเพื่อประกอบการขอใบอนุญาตตั้งสถานีวิทยุคมนาคม (เป็นรายสถานี)

๗.๑ รูปถ่ายการติดป้าย ณ สถานที่ติดตั้งสถานีวิทยุคมนาคม โดยมีประชาชนในพื้นที่ถ่ายรูปคู่กับป้ายด้วย

๗.๒ เอกสารที่แจกจ่ายในการทำความเข้าใจกับประชาชนในพื้นที่

๗.๓ ตามข้อ ๑.๑.๒ และ ๑.๒.๒ ให้ส่งรูปถ่ายการแจกเอกสารให้กับประชาชนในพื้นที่บริเวณที่จะตั้งสถานีวิทยุคมนาคม พร้อมชื่อและที่พักอาศัย ไม่น้อยกว่า ๑๐ คน เว้นแต่กรณีพื้นที่ใดมีจำนวนผู้อาศัยไม่ถึงให้ส่งรูปถ่ายพร้อมชื่อและที่พักอาศัยตามจำนวนที่มีอยู่จริง และหลักฐานบันทึกการประชุมตามข้อ ๑.๒.๓ แล้วแต่กรณี